Document ID: 31977L0102

Komisijas Direktīva
(1976. gada 30. novembris),
ar kuru tehnikas attīstībai pielāgo Padomes Direktīvu 70/220/EEK (1970. gada 20. marts) par dalībvalstu tiesību aktu tuvināšanu attiecībā uz pasākumiem, kas jāveic, lai novērstu gaisa piesārņošanu, kuru rada gāzu izplūde no mehānisko transportlīdzekļu dzirksteļaizdedzes motoriem
(77/102/EK)
EIROPAS KOPIENU KOMISIJA,
ņemot vērā Eiropas Ekonomikas kopienas dibināšanas līgumu,
ņemot vērā Padomes Direktīvu 70/156/EEK (1970. gada 6. februāris) par dalībvalstu tiesību aktu tuvināšanu attiecībā uz mehānisko transportlīdzekļu un to piekabju tipa apstiprinājumu [1], kurā grozījumi izdarīti ar Pievienošanās aktu [2], un jo īpaši tā 11., 12. un 13. pantu,
ņemot vērā Padomes Direktīvu 70/220/EEK (1970. gada 20. marts) par dalībvalstu tiesību aktu tuvināšanu attiecībā uz pasākumiem, kas jāveic, lai novērstu gaisa piesārņošanu, ko rada emisija no mehāniskajiem transportlīdzekļiem [3], kurā grozījumi izdarīti ar iepriekšminēto Pievienošanās aktu, un jo īpaši tās 5. pantu,
tā kā Eiropas Kopienu rīcības programma par vidi, ko pieņēma 1973. gada 22. novembrī, paredz grozījumus pieņemtajā direktīvā, ņemot vērā jaunākos zinātnes sasniegumus, jo īpaši attiecībā uz gaisa piesārņojumu ar izplūdes gāzēm no dzirksteļaizdedzes motoriem;
tā kā, ņemot vērā to, ka ar Padomes Direktīvu 70/220/EEK noteica pieļaujamo robežu oglekļa oksīda un nesadedzināta ogļūdeņraža emisijām no dzirksteļaizdedzes motoriem, kuru robežu vēl stingrāku noteica ar Padomes 1974. gada 28. maija Direktīvu 74/290/EEK [4], šo motoru konstrukcijā izdarītie tehniskie sasniegumi ļauj noteikt pieļaujamo robežu arī slāpekļa oksīda emisijām;
tā kā ir būtiski šo pēdējo mehānisko transportlīdzekļu radīto piesārņojošu vielu emisijas ierobežot tūlītēji, lai izveidotu pamatu saskaņotai Kopienas rīcībai samazināt robežu šīm trim piesārņojošām vielām, attiecībā uz kurām veic transportlīdzekļu EEK tipa apstiprināšanas procedūru; tā kā, lai aizsargātu sabiedrības veselību un vidi, būtu ieteicams paredzēt tālāku šo piesārņojošu vielu robežu samazināšanu, tiklīdz šobrīd veiktais darbs būs devis konkrētus rezultātus;
tā kā šajā direktīvā paredzētie pasākumi ir saskaņā ar atzinumu, ko sniegusi komiteja, kas atbild par to, kā tehnikas attīstībai pielāgot direktīvas par tehnisko šķēršļu atcelšanu mehānisko transportlīdzekļu tirdzniecības nozarē,
IR PIEŅĒMUSI ŠO DIREKTĪVU.
1. pants
Saskaņā ar šīs direktīvas pielikumu groza I un III pielikumu Padomes Direktīvai 70/220/EEK par dalībvalstu tiesību aktu tuvināšanu attiecībā uz pasākumiem, kas jāveic, lai novērstu gaisa piesārņošanu, kuru rada gāzu izplūde no mehānisko transportlīdzekļu dzirksteļaizdedzes motoriem, kurā grozījumi izdarīti ar Padomes 1974. gada 28. maija Direktīvu 74/290/EEK;
2. pants
1. No 1977. gada 1. aprīļa tādu iemeslu dēļ, kas saistīti ar piesārņojumu ar gāzēm no motoriem, dalībvalstis:
- neatsakās piešķirt EEK tipa apstiprinājumu vai izdot Direktīvas 70/156/EEK 10. panta 1. punkta otrajā ievilkumā minētos dokumentus, vai piešķirt valsts tipa apstiprinājumu kādam transportlīdzekļa tipam;
- neaizliedz šādu transportlīdzekļu nodošanu ekspluatācijā;
ja šāda tipa transportlīdzekļa vai šādu transportlīdzekļu piesārņojošu gāzveida vielu emisijas līmenis atbilst prasībām Direktīvā 70/220/EEK, kurā jaunākie grozījumi izdarīti ar šo direktīvu.
2. No 1977. gada 1. oktobra dalībvalstis:
- vairs neizdod Direktīvas 70/156/EEK 10. panta 1. punkta otrajā ievilkumā paredzēto dokumentu attiecībā uz transportlīdzekļu tipu, kura piesārņojošu gāzveida vielu emisiju līmenis neatbilst prasībām Direktīvā 70/220/EEK, kurā jaunākie grozījumi izdarīti ar šo direktīvu;
- var atteikties piešķirt valsts tipa apstiprinājumu attiecībā uz transportlīdzekļa tipu, kura piesārņojošu gāzveida vielu emisiju līmenis neatbilst prasībām Direktīvā 70/220/EEK, kurā jaunākie grozījumi izdarīti ar šo direktīvu.
3. No 1980. gada 1. oktobra dalībvalstis var aizliegt nodot ekspluatācijā transportlīdzekļus, kuru piesārņojošu gāzveida vielu emisiju līmenis neatbilst prasībām Direktīvā 70/220/EEK, kurā jaunākie grozījumi izdarīti ar šo direktīvu.
4. Līdz 1977. gada 1. janvārim dalībvalstīs stājas spēkā prasības, kas jāizpilda, lai ievērotu šo direktīvu, un par to tās nekavējoties informē Komisiju.
3. pants
Šī direktīva ir adresēta dalībvalstīm.
Briselē, 1976. gada 30. novembrī

Labels: 8
15
20